РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/276-16

19. децембар 2016. године

Б е о г р а д

ЗАПИСНИК

ШЕСТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ,ОДРЖАНЕ 30. НОВЕМБРА 2016. ГОДИНЕ

Седница је почела у 12 часова и 17 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Јелена Мијатовић, Зоран Бојанић, Снежана Р. Петровић, Иван Манојловић, Томислав Љубеновић, Владимир Маринковић и Горица Гајић.

Седници су присуствовали заменици одсутних чланова Одбора: Станислава Јаношевић (заменик члана Одбора Драгомира Карића) и Снежана Пауновић (заменик члана Одбора Новице Тончева).

Седници су присуствовали заменици присутних чланова Одбора Остоја Мијаиловић (заменик Зорана Бојанића) и Наташа Михаиловић Вацић (заменик Владимира Маринковића).

Седници нису присуствовали чланови Одбора: Војислав Вујић, Бранислав Михајловић, Иван Костић, Радмило Костић, Дејан Николић и Здравко Станковић, нити њихови заменици.

Седници су, на позив председника, присуствовали: Радоје Савићевић, секретар Министарства привреде, Драган Угричић, Дубравка Дракулић, Биљана Жарковић, Катарина Обрадовић Јовановић и Јелена Аковић, помоћници министра привреде, Стеван Никчевић, државни секретар у Министарству трговине, туризма и телекомуникација, Бојана Тодоровић, Маја Мандрапа Гашић и Рената Пинџо, помоћници министра трговине, туризма и телекомуникација, Жељко Ракић и Горан Мацура, начелници одељења у Министарству трговине, туризма и телекомуникација.

На предлог председника, Одбор је већином гласова утврдио следећи

Д н е в н и р е д

1. Разматрање Информације о раду Министарства привреде за период јул-септембар 2016. године (број 02-2950/16 од 21. новембра 2016. године);

2. Разматрање Извештаја Министарства привреде о стању поступка приватизације за јун 2016. године (број 02-2673/16 од 31. октобра 2016. године);

3. Разматрање Извештаја Министарства привреде о стању поступка приватизације за јул 2016. године (број 02-2673/16 од 31. октобра 2016. године);

4. Разматрање Извештаја Министарства привреде о стању поступка приватизације за август 2016. године (број 02-2673/16 од 31. октобра 2016. године);

5. Разматрање Извештаја Министарства привреде о стању поступка приватизације за септембар 2016. године (број 02-2673/16 од 31. октобра 2016. године);

6. Разматрање Извештаја о раду Министарства трговине, туризма и телекомуникација за период од 1. јула 2016. године до 30. септембра 2016. године (број 02-2709/16 од 2. новембра 2016. године).

Пре разматрања тачака утврђеног дневног реда, Одбор је већином гласова усвојио записник Пете седнице Одбора.

Прва, друга, трећа, четврта и пета тачка дневног реда - **Разматрање Информације о раду Министарства привреде за период јул-септембар 2016. године; Разматрање Извештаја Министарства привреде о стању поступка приватизације за јун 2016. године; Разматрање Извештаја Министарства привреде о стању поступка приватизације за јул 2016. године; Разматрање Извештаја Министарства привреде о стању поступка приватизације за август 2016. године; Разматрање Извештаја Министарства привреде о стању поступка приватизације за септембар 2016. године**

На предлог председника, Одбор је већином гласова одлучио да обједини расправу о првој, другој, трећој, четвртој и петој тачки дневног реда.

Одбор је размотрио Информацију о раду Министарства привреде за период јул-септембар 2016. године и поднео Извештај Народној скупштини.

У уводним напоменама, представници Министарства привреде су истакли да информација садржи све активности из делокруга министарства, пре свега из области приватизације и стечаја, привредног развоја, малих и средњих предузећа, јавних предузећа и улагања у инфраструктурне пројекте. У извештају су наведене најзначајније активности везано за објављене јавне позиве који су тренутно на снази и активности које се тичу предузећа над којима Министарство привреде иницира поступак стечаја, или је у претходном периоду инициран поступак стечаја и отворен стечајни поступак. Информација садржи податке о једанаест најзначајнијих предузећа у портфељу Министарства привреде, као што је Петрохемијски комплекс, „Ласта“, „РТБ Бор“ и остала предузећа. У делу извештаја о предузетништву, активности су биле фокусиране на спровођење активности у оквиру Године предузетништва и програма који реализује Министарство привреде, али и на координацију са другим институцијама које су укључене у спровођење ове иницијативе. У области европских интеграција, активности се односе на припрему преговарачке позиције за преговарачко Поглавље 20, реализацију пројеката из ИПА Фондова, као и активности на коришћењу средстава из европског програма КОЗМА.

У контроли, надзору и управним пословима у области јавних предузећа и привредних регистара доминирале су нормативне активности. Донета је Уредба о мерилима за именовање директора јавних предузећа, израђена информација о степену усклађености планираних и реализованих активности јавних предузећа. У извештају су дати основни параметри и показатељи о пословању јавних предузећа, који су добри. Дат је осврт на пројекте који се односе на корпоративно управљање у јавним предузећима. Један пројекат је окончан, други је у току, а трећи пројекат на коме сарађују Министарство привреде и Министарство финансија, односи се на корпоративно финансијско извештавање.

Пројекти локалне и регионалне пословне инфраструктуре се реализују кроз пет различитих програма. Један од програма је опремање пословних зона. Послови локалне и регионалне инфраструктуре реализују се преко кредита заједно са јединицама локалне самоуправе, а тичу се социјалне, комуналне и остале инфраструктуре. Закључено је 35 уговара укупне уговорне вредности од око 772 милиона динара, а Министарство привреде у тим уговорима учествује са око 420 милиона динара. Спроведено је 35 поступака јавних набавки. Реализовани су програми подстицаја равномерног регионалног развоја у 2016. години кроз финансирање израде пројектно-техничке документације, кроз учешће у суфинансирању чланарина регионалних развојних агенција и стандардизованог сета услуга.

У активностима Сектора Министарства привреде за привредни развој доминирала је имплементација Уредбе о условима и начину привлачења улагања и програм који се односи на подстицање директних инвестиција. У сарадњи са Развојном агенцијом Србије, у поступку предвиђеним Законом о улагањима, Влади је предложено да се за давање подстицаја да сагласност за три нове инвестиције. Настављен је поступак контроле раније закључених уговора, према ранијим прописима. Савет Владе за економски развој је, на предлог Министарства привреде, одлучивао о статусу инвестиционих пројеката који су закључени према претходним прописима од којих су неки раскинути, а неки су добили нове уговорне услове.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли се приводи крају процес приватизације једанаест предузећа од стратешког интереса за државу;

- да ли ће се у 2017. години наставити са активностима у области предузетништва и у ком обиму;

- када ће бити расписани конкурси за избор директора јавних предузећа;

- шта подразумева подршка предузетницима и малим и средњим предузећима, где се треба обратити, да ли је потребан аранжман са пословном банком и аплицирање за кредит;

- да ли је Влада одредила висину средстава за помоћ малим и средњим предузећима и предузетницима по гранама привреде и да ли постоји концепт или стратегија колико новца и где треба усмерити;

- колико локалних самоуправа има канцеларију или службу за локални економски развој;

- колико је новца опредељено за програме подршке развоју малих и средњих предузећа, а колико је од тога за женско предузетништво;

- да ли ће Министарство привреде наставити да подржава ИТ сектор.

Изнето је мишљење да је са новим министром на челу Министарства привреде настављена политика ефикасних економских реформи и да је потребно посебно истаћи добре резултате рада Развојне агенције Србије, који су такви захваљујући унапређењу законодавног оквира.

Истакнута је добра сарадња и комуникација, уз висок степен професионализма, једног великог територијално организованог јавног предузећа са ресорним министарствима, које је у статусном смислу у надлежности Министарства привреде, а у основној делатности је у ресору Министарства трговине, туризма и телекомуникација. Изнето је да ће се сарадња и дијалог наставити и развијати. У Србији има око 35 јавних предузећа чији је оснивач Република, док је на нивоу локалних самоуправа 691 јавно предузеће и врло је важно да се, са аспекта примене новог Закона о јавним предузећима, сагледају велика јавна предузећа, шта је њихова основна улога, мисија и циљ. Изнето је мишљење да треба размишљати о потреби да се изврши класификација јавних предузећа према величини и тржишној оријентацији, и према природи јавних предузећа, од којих нека морају да постоје јер су у функцији државе. Потребно је да се анализира која су предузећа територијално организована, какви су њихови услови, на који начин функционишу. Такође, треба сагледати регистар и финансијске показатеље локалних предузећа, чиме се тачно баве, колики су им трошкови и резултати рада, зашто су основана, да ли се реализују у пуној функцији, да ли извршавају своје обавезе. Законска регулатива мора да се подешава према наведеним критеријумима и тешко је у том смислу унифицирати и применити исту регулативу на сва јавна предузећа. Министарство привреде преко Привредне коморе Србије чини максималан напор на томе и евидентан је велики помак и константна активност на дијалогу, уз подршку других организација које су задужене за локални економски развој.

Изнето је да се у Србији, у односу на протекле године, проблеми у фирмама брже решавају, пословна клима је позитивна и привлачи стране инвеститоре који су потребни да се запосли радно способно становништво, кредити су повољни и доступни, девизни курс стабилан. Постоји добра сарадња између Министарства привреде, Привредне коморе Србије и РАС-а, три институције које су јако битне за развој привреде. Министарство привреде би требало више да се ангажује на едукацији власника и запослених у занатским радњама и малим предузећима у погледу познавања прописа. Изнет је пример чачанске фабрике резаног алата, којој је Министарство привреде пружило подршку и 600 људи је остало запослено у предузећу, али ће менаџмент морати да поведе рачна о губицима.

Изнето је мишљење да канцеларије или службе за локални економски развој треба да буду прва инстанца која ће имати све информације о томе ко има право на средства, на који начин може да аплицира, шта од докумената треба да поднесе и савет да ли потенцијални предузетник има или нема шансу да покрене одређени мали бизнис. Постоје ту лавиринти у којима се неуки тешко сналазе, а обављали би или обављају неку делатност, а немају времена да прате прописе и потребане су им информације одмах. Појашњено је да у Крагујевцу постоји Регионална агенција, али да Крагујевац има 13 општина и изнето мишљење да једна регионална агенција није довољна да пружи једноставну и комплетну информацију предузеднику са целе територије Града Крагујевца. Министарство које даје субвенције страним инвеститорима, треба да стимулише и домаће предузетнике.

У одговору на постављена питања је изнето да су за свако од једанаест стратешки важних предузећа за привредни систем Републике Србије одређени запослени у Министарству привреде који се баве конкретно сваким предузећем посебно. За „Галенику“ је у току јавни позив за избор стратешког партнера, за „Петрохемију“ је у току подношење унапред припремљеног плана реорганизације привредном суду, а за РТБ „Бор“ план је већ поднет. Поступци су различити за свако од тих предузећа. У портфељу Министарства привреде су и „Индустрија каблова Јагодина“ и „Икарбус“. Има још свега десетак до петнаест значајних предузећа, као што су „Ласта“ и „Лука Нови Сад“. Влада је донела иницијативу да се приватизује и „Југословенско речно бродарство“. Министарство привреде има капацитете да се посвети сваком предузећу на прави начин, у смислу да води рачуна о сваком појединачном предузећу од око 25 најважнијих. Остала предузећа која нису стратешки значајна за привреду Републике Србије имају знатно мањи број запослених. У наредном периоду ће бити приватизована на начин који дозвољава Закон о приватизацији, кроз објаву јавног позива и продају купцима или кроз иницирање поступака стечаја, уколико предузеће по тренутним перфомансама не може да опстане на тржишту, а постоје купци који су спремни да купе имовину из стечаја, да је ставе у функцију и да на тај начин запосле раднике. Укупан број предузећа у портфељу Министарства привреде је између 170 и 175 предузећа, број се стално мења, јер долази до раскида приватизационих уговора за нека предузећа која су раније продата и та предузећа поново улазе у приватизациони портфељ. Нека предузећа одлазе у стечај, а нека се предузећа, као што су ветеринарске станице, преносе на локалну самоуправу. За нека предузећа која запошљавају инвалиде, обуставиће се поступак приватизације. Закон о приватизацији не препознаје та предузећа, па ће бити измештена из портфеља Министарства привреде. Може се десити да у следећој информацији о раду Министарства привреде број предузећа буде доста мањи, јер ће над тим предузећима бити обустављен поступак приватизације. Када се реше најкрупнији проблеми, Министарство привреде ће се посветити приватизацији оних предузећа за која Влада оцени да постоји потреба да се приватизују, јер у том смислу Закон о приватизацији дозвољава Влади да покрене иницијативу над свим предузећима која послују јавним капиталом. Поступак приватизације се, у том смислу, неће окончати, али ће бити сведен на прихватљиву меру поступака, са умеренијим и јаснијим концептом за свако појединачно предузеће. Министарство планира да се активности на промоцији предузетништва наставе. Година предузетништва је иницијатива Владе Републике Србије и она почива на три стуба. Један стуб су програми директне подршке и за 33 програма укупно је предвиђено 16 милијарди динара. То нису само средства Министарства привреде, већ и других министарстава којa су учествовалa са програмима у области предузетништва. Друга два стуба су унапређење пословног окружења и развој предузетничког духа. У припреми буџета се водило рачуна да се за све програме обезбеди континуитет. У Србији има 15 регионалних развојних агенција које су задужене да дају све информације о томе који су програми за предузетнике расположиви, који програм највише одговора датој потреби. С обзиром да има 33 програма, различите су и намене и циљне групе. Други начин да се предузетници информишу о могућностима је преко сајта Година предузетништва, где се налазе информације о свим конкретним програмима и за сваки конкретан програм контакт особа и број телефона, тако да се у сваком тренутку може добити права информација, како о програму тако и о реализацији. Транспарентност је важна и информације о свим корисницима средстава се налазе на том сајту. Што се тиче области за које се обезбеђује подршка, приоритет су програми намењени за различите развојне фазе предузећа и за различите специфичности, мање је секторских приоритета, али се више потенцира производња у односу на услуге. У припреми су, кроз подршку пројекта Светске банке, нови приступи, односно увођење секторског приступа у индустријске политике. Локални економски развој је у надлежности Министарства државне управе и локалне самоуправе. У одговору на питање да ли ће Министарство привреде наставити да подржава ИТ сектор, изнето је да је Министарство државне управе и локалне самоуправе предложило стратегију развоја ИТ, а Министарство трговине има одређене програме за подршку тој врсти услуга, али да ће Министарство привреде у неком формату подржати и овај сектор. Министарство привреде, када подстиче сектор услуга, то ради на битно другачији начин у односу на друга министарства, јер то ради кроз регионалну инвестициону државну помоћ. Од пројекта из сектора информационих технологија се захтева да има ново улагање, односно проширење постојећег пословања. За регионалну инвестициону помоћ не постоји правни основ да ИТ сектор буде изузет. Министарство привреде наставиће са подршком кроз регионалну инвестициону државну помоћ која се битно разликује од осталих видова подршке, јер захтева као предуслов да привредно друштво постоји минимум три године, да је позитивно три године, да није отпуштало раднике. Што се тиче програма подршке малим и средњим предузећима, прилагођени су подједнако за све циљне групе предузетништва, с тим што постоје одређени програми који су додатно усмерени на одређене циљне групе. Конкретно, за област женског предузетништва, постоји посебан програм који реализује Развојна агенција Србије и то је програм финансијске подршке женском омладинском и социјалном предузетништву, за које је било предвиђено 100 плус 10 милиона динара. С друге стране, Министарство привреде улаже напор да прати са родног аспекта коришћење и других програма, тако да када се буду сумирали резултати, доћи ће се до потпуне информације колико је женских фирми учествовало и у другим програмима.

У дискусији су учествовали Снежана Б. Петровић, Александра Томић, Јелена Мијатовић, Горица Гајић, Наташа Михаиловић Вацић, Радоје Савићевић, Драган Угричић, Дубравка Дракулић, Биљана Жарковић, Катарина Обрадовић Јовановић и Јелена Аковић.

а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период јул-септембар 2016. године.

б) Одбор је већином гласова усвојио Извештај Министарства привреде о стању поступка приватизације за јун 2016. године;

в) Одбор је већином гласова усвојио Извештај Министарства привреде о стању поступка приватизације за јул 2016. године;

г) Одбор је већином гласова усвојио Извештај Министарства привреде о стању поступка приватизације за август 2016. године;

д) Одбор је већином гласова усвојио Извештај Министарства привреде о стању поступка приватизације за септембар 2016. године.

Шеста тачка дневног реда **– Разматрање Извештаја о раду Министарства трговине, туризма и телекомуникација за период од 1. јула 2016. године до 30. септембра 2016. године**

Одбор је размотрио Извештај о раду Министарства трговине, туризма и телекомуникација за период од 1. јула 2016. године до 30. септембра 2016. годинеи поднео Извештај Народној скупштини.

У уводним напоменама, представници Министарства тровине, туризма и телекомуникација су истакли да се поднета информација о раду Министарства односи на спољну и унутрашњу трговину и на туризам, имајући у виду да су телекомуникације у делокругу другог одбора Народне скупштине. Истакли су да је једна од најзначајнијих активности у области међународне сарадње одржавање Првог заседања Међувладине комисије за трговинску економску сарадњу са Казахстаном, која је одржана 17. и 18. августа 2016. године, у склопу билатералних сусрета који су се одржавали у оквиру заседања ове Комисије. Потписан је Уговор о учешћу Републике Србије на Међународној изложби EXPO Астана, која ће се одржати у Астани, у Казахстану, од 10. јуна до 10. септембра 2017. године. Република Србија ће до краја ове године преузети кључеве павиљона и у наредној години предузети одговарајуће активности како би се адекватно представили, односно адекватно одговорили на тему ове међународне изложбе, а то је – Енергија у будућности и обновљиви извори енергије. Поред ових активности, одржане су прве неформалне консултације са представницима Евроазијске економске уније 29. септембра 2016. године, где су размотрена основна питања у вези са унификацијом режима слободне трговине између Републике Србије и Евроазијске Економске Уније. До краја ове године, односно 15. децембра, одржаће се друга рунда неформалних консултација, ради припреме за почетак формалних преговора у наредној години. У преговорима ће се почети од билатералних споразума о слободној трговини које је Србија потписала са Руском Федерацијом, Републиком Казахстан и са Белорусијом. Новоформирана Евроазијска економска унија је почела у свом пуном статусу да функционише од 1. јануара 2015. године. Циљ Србије је проширење квалитетне или повлашћене трговине коју има са земљама садашње Царинске уније на нове земље које су се прикључиле овој иницијативи. Оно што је квалитативни искорак, у новом споразуму Србија намерава да, у мери у којој је то прихватљиво и за другу страну, прошири листу роба на режиму слободне трговине за одређене аграрне производе, као што су одређене врсте сирева, пилећег меса, шећера, ракија, ликера, али и за извоз Фијат аутомобила произведених у Србији по повлашћеним условима на то тржиште.

У Сектору за мултилатералну и регионалну економску и трговинску сарадњу усаглашени су међуресорски ставови везано за преговарачко Поглавље 30 - Економски односи са иностранством, у процесу приступања Србије ЕУ. Припремљен је Нацрт преговарачке позиције за подгрупу у оквиру Поглавља 30, усаглашен и достављен Европској комисији у септембру 2016. године. То је у овој области најзначајнија активност која ће омогућити и отварање овог поглавља када се Комисија са тим сложи. У оквиру Групе за спољно-трговински систем и мере заштите, радиле су редовне међуресорске комисије којим председавају чланови Сектора: међуресорска Комисија за разматрање захтева за издавање дозвола за увоз и извоз спортског и ловачког оружја, делова и муниције, међуресорска Комисија за преференцијални извоз шећера у ЕУ, који се прати и извештава према Европској комисији, као и међуресорска Комисија за увоз цигарета из ЕУ по преференцијалном статусу, Комисија за увоз и извоз злата и Комисија за одобравање компензационих послова са иностранством. У групи за сарадњу са CEFTA (Central European Free Trade Agreement)**,** регионалним партнерима у оквиру Споразума о слободној трговини у централно-источној Европи, било је неколико састанака у току лета. У Скопљу је 12. августа 2016. године одржан састанак Расима Љајића, потпредседника Владе и министра трговине, туризма и телекомуникација са министром пољопривреде, шумарства и водопривреде Републике Македоније око спорних и проблематичних ситуација са Македонијом које се појављују сваке године, а то је избегавање CEFTA Споразума од стране Македоније и покушаја да се опструира извоз пшенице и брашна у Македонију, с тим да те мере сваке године имају другачији облик. Ове године су то биле накнаде за фитосанитарне сертификате које су биле изнад просека и на тај начин представљале баријеру за извоз наших производа. Усаглашени су кораци за решавање овог проблема и након тог састанка су усклађене висине накнаде за фитосанитарне сертификате. Активности везане за CEFTA Споразум су се већином одржавали у Црној Гори која ове године председава CEFTA-ом. Одржани су састанци CEFTA контакт особа и посебна радионица за решавање спорова у оквиру CEFTA, на иницијативу Србије да се механизам за решавање спорова унапреди, јер постојећи није дао адекватне резултате. Србија преузима председавање CEFTA за годину 2017. годину. У оквиру Групе за Светску трговинску организацију, одржани су билатерални контакти са Руском Федерацијом и са Украјином, с обзиром да су то билатерални партнери са којима се морају окончати преговори пре чланства у Светској трговинској организацији. Министарство је у контакту са амбасадом, а истовремено су Украјини послате нове понуде за преговоре, како за робе тако и за услуге, а и са Руском Федерацијом се одржава размена информација како би одмах почетком наредне године одржали следећу преговарачку рунду, у оквиру преговора о приступању Србије Светској трговинској организацији. У контроли извоза специфичне робе - наоружања и војне опреме и робе двоструке намене, обављају се редовни послови издавања дозвола и прикупљања мишљења. У договору са свим ресорима, а и ради усклађивања са праксом ЕУ и региона, припремљен је Нацрт закона о изменама и допунама Закона о извозу и увозу робе двоструке намене. Циљ је да се изменама овог закона привреда растерети додатних давања, кроз елиминацију издавања дозвола за увоз робе двоструке намере.

У области туризма је у овом периоду спроведено низ активности у сарадњи са Светском туристичком организацијом УН. Србија је члан Извршног одбора ове организације у свом другом мандату, што је у последњем кварталу резултирало избором Србије за заменика председавајућег Извршног савета овог тела УН за 2017. годину. Била је динамична сарадња и активност у оквиру регионалних иницијатива, пре свега Регионалног савета за сарадњу и Организације за економску сарадњу и развој - OECD, у оквиру пројекта Регионално повезивање и креирање регионалног туристичког производа. То су културно-тематске руте у циљу повезивања земаља региона ради привлачења значајнијег броја туриста, пре свега, са удаљених тржишта Кине, Кореје, Јапана, Ирана и осталих земаља. Реализоване су значајне билатералне активности са Националном агенцијом за туризам Народне Републике Кине и амбасадама Републике Кореје и Руске Федерације. Паралелно су почеле припреме за реализацију Међународног сајма туризма, који ће се одржати од 23. до 26. фебруара 2017. године у Београду. Уколико Кинези и Руси буду учествовали на овој манифестацији, то ће бити први пут да учествују на сајму у овом делу Европе. Што се тиче билатералне сарадње, Влада је закључком усвојила меморандум, односно Споразум о сарадњи у области туризма између Владе Републике Србије и Савета Републике Албаније који је спреман за потписивање. У овом периоду активно се радило на реализацији планова и програма, који су усвојени од стране Владе. То су активности које се односе на реализацију и праћење реализације претходно одобрених пројеката развоја туризма. Одобрена су 62 пројекта који се односе на промоције, едукацију, тренинге за запослене у туризму и додатних 51 пројекат када је реч о туристичкој супер структури. Извршена је документациона и теренска контрола, поднета 103 извештаја о реализацији пројеката који су одобрени у претходном периоду. Значајан сегмент рада односи се на пројекте развоја туризма и унапређење туристичке инфраструктуре на дефинисаним туристичким дестинацијама. У кварталу су одобрена 22 инфраструктурна пројекта и вршена контрола претходно одобрених пројеката. Обављене су активности које се односе на категоризацију угоститељских објеката за смештај, која се категоришу на нивоу министарства, па су по том основу издата 33 решења. Рок за пријављивање за коришћење средстава из програма доделе ваучера за субвенционисано коришћење годишњих одмора за домаће становништво у Републици Србији је био 15. октобар 2016. године, иако је почетком септембра потрошена укупна количина ваучера. Према структури тражње, од укупног броја издатих ваучера, ваучере је искористило 56% пензионера, 34% запослена лица, 9% незапослених, а 1% су остале категорије, као што су пољопривредници, ратни-војни инвалиди, лица са посебним потребама. Ова активност ће се наставити и следеће године. Република Србија је забележила повећање броја страних туриста за 12% и броја домаћих туриста за 13%. Раст броја домаћих туриста подудара се са издавањем ваучера, јер је седам година падао промет и приходи у туризму када је реч о домаћим туристима. Девизни прилив од раста броја страних туриста за 9 месеци је порастао за 11 %. Министарство је у овом периоду завршило израду Стратегије развоја трговине Републике Србије до 2020. године, коју је Влада усвојила. Стратегија је основ за вођење политике у сктору тржишта и трговине. Основни стубови развоја трговине су подршка малим и средњим предузећима, подстицање електронске трговине, изградња информационих система трговине, формирање националног савета за развој трговине и подстицање конкуренције. Влада је усвојила и Програм развоја сектора услуга и утврдила Предлог закона о услугама. Закон о услугама је хоризонтални закон, који треба да транспонује Директиву о услугама и касније омогући да услуге које су регулисане бројним секторским прописима буду усклађене са ЕУ. Крајем јула 2016. године, Влада је на предлог Министарства усвојила Уредбу о обавезној производњи и промету хлеба тип 500, популарниог хлеба „Сава“, ради заштите тржишта, посебно нижих социјалних категорија становништва. Формирана је Радна група за анализу прописа из делокруга рада Министарства који се тичу тржишта и трговине. Успешно је завршен пројекат развоја електронског пословања у Републици Србији и урађен Водич за online трговце, као и водич са свим информацијама за мала и средња предузећа, који се налази на веб сајту Министарства. Завршава се акција „Најбоље из Србије 2016“, жири је донео одлуку о најуспешнијим робним и корпоративним брендовима на домаћем тржишту, награде ће бити додељене на завршној конференцији у јануару 2017. године. Што се тиче услуга, односно промета непокретности, и даље се спроводе стручни испити. Од 473 кандидата колико је изашло на испит, 330 кандидата је положило испит и стекло лиценцу за рад. Води се Регистар посредника, а број посредника у Регистру је повећан за 39 субјеката. Што се тиче цена, донете су одлуке о највишим ценама лекова. Анализирани су годишњи програми пословања јавних предузећа, чији је оснивач Република или јединица локалне самоуправе и других облика предузећа, чија је делатност од општег интереса, у делу политике цена. Припремљене су информације о оствареном расту потрошачких цена у месечној динамици, објављене на сајту Министарства, као и месечни извештаји о кретању куповне моћи. Што се тиче потрошача, поднето је шест захтева за покретање поступка заштите колективног интереса потрошача, од којих је утврђено да је један захтев неоснован, три поступка су покренута по службеној дужности и један поступак је прекинут, јер је трговац коректном изјавом променио пословну политику. Континуирано се спроводи Акциони план за реализацију Стратегије заштите потрошача, а оперативно ради Национални регистар потрошачких пријава. Од активности које су специфичне у делу тржишне инспекције, посебно је истакнута потпуна примена Закона о инспекцијском надзору, који тржишна инспекција примењује у односу на контролу нерегистрованих субјеката. За три месеца тржишна инспекција је извршила око 946 инспекцијских надзора, који су били иницирани пријавама или индицијама да неко нерегистровано обавља делатност. У тим контролама у 250 случаја затечена су лица или привредни субјекти да нерегистровано обављају делатност. Предузете су одређене мере, у складу са Законом о инспекцијском надзору. Тржишна инспекција је прва применила институт службене саветодавне посете из новог Закона о инспекцијском надзору посетом већим трговцима, који имају већи број потрошача. Извршене су посете по питању прописане евиденције, констатоване су неправилности које су отклоњене у одређеним роковима, без последица по привредне субјекте. Саветодавне посете су сада и у другим областима постале пракса. Тржишна инспекција је интензивно радила и по питању контрола енергетских субјеката, тј. утврђивања присутности маркера у гориву и узроковања квалитета горива. Извршено је око 519 инспекцијских надзора, узето 1719 узорака за маркирање горива и 1116 узорака за мониторинг, односно за утврђивање квалитета. У случају непоседовања маркера, око осам узорака није испуњавало проценат маркера који Закон прописује и око 36 узорака није одговарало квалитету према техничким захтевима. Вршене су контроле које се тичу сузбијања нелегалног промета дувана и дуванских производа и остале контроле које се односе на техничку усаглашеност производа.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли је предвиђено довољно средстава за учешће на међународној изложби у Казахстану;

- да ли је у активности везане за тему „Енергија у будућности и обновљиви извори енергије“ у Казахстану укључено и Министарство рударства и енергетике;

- колико и како Србија испуњава квоте за извоз шећера, меса и других производа одобрене за извоз у ЕУ;

- зашто се воде преговори са Русијом и Украјином у оквиру преговора за чланство Србије у Светској трговинској организацији;

- да ли ће Министарство трговине, туризма и телекомуникација у 2017. години наставити са финансирањем пројеката који се односе на портале и информатичку безбедност и којом динамиком;

- на који начин се одвија сарадња Сектора за туризам Министарства трговине, туризма и телекомуникација са локалним самоуправама које имају туристички потенцијал и где се губи комуникација.

Примећено је да је Министарство трговине, туризма и телекомуникација у тромесечном извештају информисало о сарадњи и пласману наше робе на исток, у земље Евроазијске уније, као што су Русија, Казахстан и Белорусија. Изнето је мишљење да Србија са ЕУ усаглашава прописе и припрема преговарачка поглавља, а реално тргује и пласира робе на тржишту Евроазијске уније, за које има робу и поред јаке конкуренције. Потребно је да се споразумима о слободној трговини са источним и евроазијским земљама повећа конкурентност и скрати пут до њихових потрошача. Изнето је мишљење да је туризам велики српски потенцијал и примећено да и у области туризма Министарство настоји да успостави везе са великим тржиштима истока Кином, Корејом и Русијом. У вези судских спорова против одлука Комисије за заштиту конкуренције у претходном периоду, изражена је нада да ће Комисија за заштиту конкуренције радити боље и да ће народни посланици бити информисани о стању на тржишту Србије, о заштити конкуренције, због домаћих трговаца и трговинских ланаца. Изнето је и мишљење да нема довољно разумевања и добре комуникације са општинама које имају туристички потенцијал, али које немају одговарајућу инфраструктуру (општине Свилајнац, Деспотовац, Ресава са манастирима и планином Бељаницом), као што имају традиционално јаки туристички центри и те општине остају без подршке.

Изнето је мишљење да је од изузетног значаја све што је Министарство радило из области међународне сарадње. Kада је у питању туризам, Србија је спремна да заједно са земљама у региону изађе на трећа тржишта, али је и унутрашња политика дала добре резултате када је реч о ваучерима. Бањски туризам ће се унапредити када се, у сарадњи са другим министарствима, реше питања приватизације и привуку нови инвеститори. Добро је да постоји сектор који је у сталном порасту, да је Министарство то препознало и да даје пуну подршку локалним самоуправама кроз пројектно финансирање и кроз конкурсе. Када је у питању Комисија за заштиту конкуренције, Одбор је изабрао једног члана Савета Комисије на основу јавног конкурса, јер је претходном члану Савета мандат престао испуњавањем услова за старосну пензију. У процесу европских интеграција, указује се потреба за одређеним изменама и допунама Закона о заштити конкуренције, у погледу обједињавања послова Комисије за контролу државне помоћи и Комисије за заштиту конкуренције. На презентацији беле књиге страних инвеститора, који су дали највишу оцену резултата рада у сектору грађевинског земљишта, позитивно је оцењена заштита конкуренције. Комисија је похваљена за напредак у области остварених резултата и отворености институције. Председник Владе је најавио да ће се при Влади формирати савет за заштиту конкуренције, а Министарство трговине, туризма и телекомуникација ће играти кључну улогу у формирању овог савета. Улога савета ће бити да делује превентивно. Комисија за заштиту конкуренције је покренула иницијативу да се изради анализа малопродајног тржишта како би се прецизно сагледало да ли неки велики дистрибутивни ланци имају монополски положај у промету одређених производа. По законским решењима све је формално правно исправно, али у пракси потрошачи имају утисак да немају много избора када одлучују где могу неки производ да купе јефтиније. Изнето је мишљење да су закони добри у том делу, али да се произвођачи, односно трговински ланци довијају, формирају кћерке фирме или добављачке фирме које затварају тржиште према потрошачима. Савет за конкуренцију у оквиру Владе заједно са Комисијом за заштиту конкуренције која је у надлежности Народне скупштине, одређеним механизмима ће утицати на отварање тржишта у пуном капацитету. У следећој години Министарство треба да припреми одговарајуће законске предлоге у овој области. Сектор телекомуникација је еволуирао због развоја ИТ технологија и укључивањем невладиног сектора кроз одређене пројекте у области основног образовања, здравства и рада и социјалних питања. Оцењено је да је Министарство задужено за телекомуникације постало стожер промоције ове теме у друштву и изнета је подршка овим активностима.

У одговору на постављена питања, изнета мишљења и сугестије, представници Министарства трговине, туризма и телекомуникација су истакли да је, када је реч о билатералној сарадњи са Казахстаном, реч о два догађаја. Један догађај је састанак Мешовитог међувладиног комитета који је одржан са Казахстаном, а друго су припреме и потписивање уговора за учешће Србије на међународној изложби Експо Астана 2017. Тема те изложбе је Енергија за будућност и обновљиви извори енергије, али је то као и свака Експо манифестација прилика да се земља презентује у укупним њеним капацитетима на међународној изложби. Учешће на глобалној манифестацији су пријавиле и уговоре потписале бројне земље широм света. Када је у питању буџет, министар трговине, туризма и телекомуникација сматра да, у условима када Влада интензивно ради и остварује резултате у буџетској консолидацији и води рачуна о сваком динару који се троши из буџета, Министарство мора значајно да редукује буџет Министарства. У том смислу се настојало да се котизација за учешће на сајму и закуп штанда добију бесплатно. Када је у питању сарадња са Евроазисом, појашњено је да је та сарадња резултат иницијативе Евроазиса који све споразуме о слободној трговини, уласком нових чланица у политичко економску асоцијацију, проширује и ревидира, како би они били примењиви и на остале чланице. Постојећи билатерални споразуми о спољној трговини које Србија има са земљама које су биле чланице Царинске уније су основ споразума о слободној трговини, којим се проширује листа тарифних производа на одређене нове робе, у консултацији са Привредном комором, Министарством привреде и реалним сектором Србије. Када су у питању квоте за извоз робе на тржиште ЕУ, изнето је да не постоје никакве квоте када је у питању извоз меса које је могуће извозити у ЕУ, осим за категорију бејби биф, где постоје одређене квоте, али које ми не користимо у потпуности. Код свих квота, како извозних, тако и увозних, ради се о томе да ли страна која има привилегију и могућност да нешто извезе има производне и остале капацитете да то понуди и да ли ће по привилегованим условима моћи да буду ценoвно конкурентна на том тржишту. На жалост, из године у годину се констатује да у категорији бејби биф, Србија нема производне капацитете, иако има добро испреговаран спољно-трговински оквир. Квоте за извоз шећера се у целини искористе сваке године. Од укупне спољно-трговинске размене Србије, око 64% је са земљама ЕУ. Међутим, у сарадњи са земљама ЕУ и са земљама Царинске уније, сада Евроазиса, и Турском са којом такође имамо споразум о слободној трговини, ради се о производним капацитетима и конкурентности наших производа на тим тржиштима. Услови су стабилни, али наши извозни резултати нису у тој мери одрживи и размена опада по годинама и по тржишту, али то није резултат промене политике у сарадњи са том земљом. Министарство трговине, туризма и телекомуникације као ресорно, почиње припрему туристичких производа да би, када дође до релаксације визног режима са Кином, могли да имамо адекватну понуду за то тржиште, које је „калорично“ тржиште, са великим потенцијалом. Министарство је завршило рад на Стратегији развоја туризма Републике Србије за период од 2016. до 2025. године, која је подељена на два периода од по пет година, где су дефинисана и кључна тржишта и кључни туристички производи, модел раста овог сектора и очекивани резултати. Следеће године ће први пут бити урађен стратешки маркетиншки план, односно стратегија маркетиншког наступа Републике Србије када је реч о туризму. Међу кључним тржиштима је тржиште ЕУ и тржиште региона. У овом тренутку су најважнија емитивна тржишта Немачка, Бугарска, Румунија, Грчка и Словенија, као и Црна Гора, Босна и Херцеговина и Македонија, али и Турска, чији број туриста све више расте. Општи тренд свих европских земаља, између осталог и у оквиру Иницијативе Кина плус 16, али и у оквиру ЕУ, је да је следећа година проглашена годином туризма између Европе и Кине. Цела Европа је бренд и брендира се као јединствена дестинација. Када је у питању ИТ сектор и телекомуникације, формирање кол-центара и портала који би повећали ИТ безбедност и безбедност у електронском саобраћају у току су активности на том плану и постоје конкретни планови за идућу годину.То је једна од ретких привредних грана која последњих пет година бележи континуирани раст у консолидованом износу од око тридесетак процената годишње, тако да је дугорочни задатак Министарства да пружа подршку усклађивањем законске регулативе у правцу даљег јачања и унапређења овог сектора, који је по неким показатељима и у појединим годинама био други извозни сектор Србије. Процес доношења Стратегије развоја туризма за период 2016-2025. године је трајао готово две године. Укључени су сви „стејк холдери“, односно све заинтересоване стране, укључујући и локални и регионални ниво, у смислу регионалних и покрајинских туристичких организација, академска јавност која се бави изучавањем туризма, професионална и струковна удружења. Обављена је широка јавна расправа и стратегија је размотрена на Националном савету који је формирала Влада Републике Србије. Сектор туризма је протеклих десетак година имао врло интензивну сарадњу са локалним самоуправама. Све је већи број локалних самоуправа које су препознале могућност развоја управо у туризму, јер Србија није била туристички оријентисана земља. Локалне самоуправе су информисане о пројектима и програмима развоја који су искључиво намењеним локалним самоуправама, који ће бити настављени у следећој години. Потребно је да се локалне самоуправе мобилишу кроз међуопштинску сарадњу. Концепт туризма у Европи и у свим европским развијеним туристичким дестинацијама и у свету се не заснива на локалној самоуправи или на општини, он се заснива на дестинацији. У Стратегији развоја туризма је дефинисано 18 дестинација, и концепт локалних туристичких организација које сада постоје мора да се модернизује и превазиђе.

Истакнуто је да је добро што наша економска оријентација када је у питању и трговина, извоз и увоз, није само ЕУ и да је добро што се чине напори да се отворе нова тржишта као што је азијско тржиште, сарадња са Казахстаном, Корејом и привлачење потенцијалних инвеститора из тог региона и отварање простора нашим извозницима за извоз роба и услуга. Процес дигитализације је веома успешно завршен, а туризам има велики потенцијал, ако се има у виду да ће 2016. година бити завршена са више од милијарду евра прихода од туризма. Изнето је да Министарство трговине, туризма и телекомуникација у Народној скупштини има доброг партнера и саговорника који је спреман да пружи политичку подршку свим набројаним активностима.

У дискусији су учествовали Снежана Б. Петровић, Александра Томић, Владимир Маринковић, Горица Гајић, Стеван Никчевић, Бојана Тодоровић, Маја Мандрапа Гашић, Рената Пинџо, Жељко Ракић и Горан Мацура.

Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. јула 2016. године до 30. септембра 2016. године.

Седница је закључена у 14 часова и 46 минута.

Саставни део овог записника чини тонски снимак седнице Одбора.

СЕКРЕТАР ПРЕДСЕДНИК

Душан Лазић Снежана Б. Петровић